Diari Oficial de la Generalitat Valenciana


Sumari del DOGV 6066, del 28-07-2009 (2009/8901)

ACORD de 24 de juliol de 2009, del Consell, pel qual es declara d'interés general, als efectes de la seua posterior declaració com a àrea industrial prioritària, l'actuació de promoció de sòl industrial consistent en el desenvolupament de la Plataforma Logística d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6066

Data del DOGV
:   28-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8901


Data del document
:   24-07-2009

Organisme emissor
:   Conselleria d'Infraestructures i Transport

Tipus de document
:   Acord

Descriptors 

:   * Alacant
    * administració local
    * pla d'urbanisme

ACORD de 24 de juliol de 2009, del Consell, pel qual es declara d'interés general, als efectes de la seua posterior declaració com a àrea industrial prioritària, l'actuació de promoció de sòl industrial consistent en el desenvolupament de la Plataforma Logística d'Alacant. [2009/8901]  
El Consell, en la reunió del dia 24 de juliol de 2009, va adoptar l'acord següent:  
En l'àmbit de l'estratègia logística de la Generalitat s'han previst espais destinats a activitats logístiques amb capacitat per a la implantació d'estacions ferroviàries de mercaderies, i així potenciar, a través d'una correcta planificació del transport ferroviari de mercaderies, tant el corredor de mercaderies del Mediterrani com l'eix logístic Madrid-Comunitat Valenciana.  
Per mitjà de la Xarxa de Parcs Logístics de la Generalitat es genera sòl per a activitats al costat de les estacions multimodals de mercaderies i en connexió directa, si és el cas, amb els ports i els aeroports de la Comunitat Valenciana.  
El primer nivell de la Xarxa de Parcs Logístics l'integren els que, a més de disposar de facilitats ferroviàries, donen suport al desenvolupament del sistema portuari, i estan situats al costat dels quatre grans ports de la Comunitat Valenciana: Castelló de la Plana, Sagunt, Valencia i Alacant. Al costat d'estos quatre elements es plantegen altres quatre parcs logístics d'àmbit supracomarcal, situats igualment al costat de les estacions multimodals: Vinaròs-Benicarló, Utiel, la Costera i Villena.  
Entre els centres de primer nivell es troba el situat a Alacant, actuació que té la primera fita en el Pla Especial de Reserva de Sòl de la Plataforma Logística d'Alacant, redactat el març de 2007 i sotmés a tràmit d'informació pública per Resolució de 20 de juny de 2007, del conseller d'Infraestructures i Transport, que va ser anunciada en el Diari Oficial de la Comunitat Valenciana el 12 de juliol de 2007. Addicionalment es va sol·licitar un informe respecte d'això als organismes afectats o relacionats amb l'actuació.  
Després de l'anàlisi dels informes i les al·legacions rebudes, el procés d'informe oficial d'organismes i informació pública va ser resolt pel conseller d'Infraestructures i Transport el 28 de novembre de 2007. El document es va remetre a la Conselleria de Medi Ambient, Aigua, Urbanisme i Habitatge per a la tramitació de la seua aprovació definitiva. Seguint les indicacions de la Comissió Territorial d'Urbanisme, es va redactar un document refós, que arreplegava totes les variacions introduïdes al llarg del procés. Este document va ser aprovat provisionalment pel conseller d'Infraestructures i Transport el 17 de març de 2009 i presentat a la Comissió Territorial d'Urbanisme d'Alacant que, en la reunión de 23 de març de 2009, va prendre l'acord d'informar favorablement el Pla Especial de Reserva de Sòl de la Plataforma Logística d'Alacant i proposar el conseller de Medi Ambient, Aigua, Urbanisme i Habitatge per a l'aprovació definitiva.  
El 2 de juliol de 2009 el conseller de Medi Ambient, Aigua, Urbanisme i Habitatge ha aprovat definitivament el Pla Especial de Reserva de Sòl Dotacional.  
Actualment s'ultima el planejament del sector delimitat per este pla especial, amb l'objectiu de definir l'ordenació detallada de tot l'àmbit, i es concreten les condicions d'ordenació urbanística per a la consolidació d'un parc logístic que permeta la implantació d'empreses i servicis lligats al sector del transport i la logística, així com la implantació d'una estació ferroviària de mercaderies.  
Aiximateix, s'inicien els tràmits per a la primera fase de l'obtenció del sòl, que es realitzarà per mitjà d'expropiació pel procediment d'urgència, tal com disposa la Llei 16/2008, de 22 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
L'article 262 de la Llei 16/2005, de 30 de desembre, de la Generalitat, Urbanística Valenciana, en la redacció donada per l'article 75 de la Llei 16/2008, de 22 de desembre, de la Generalitat, regula les àrees prioritàries, i concretament l'apartat 6 fa extensibles les disposicions establides en el mateix precepte per a les àrees residencials prioritàries a les actuacions destinades a la promoció de sòl industrial, i s'establix que per a això han de ser declarades d'interés general per acord del Consell, i promogudes per les administracions públiques i els seus agents.  
Segons s'establix en l'apartat 6 de l'article 262 de la mateixa Llei 16/2005, de 30 de desembre, i a proposta del conseller d'Infraestructures i Transport, el Consell  
ACORDA  
Primer  
Declarar d'interés general, a l'efecte de la seua posterior declaració com a àrea industrial prioritària, l'actuació de promoció de sòl industrial consistent en el desenvolupament de la Plataforma Logística d'Alacant, en aplicació del que preveu l'article 262 de la Llei 16/2005, de 30 de desembre, de la Generalitat, Urbanística Valenciana.  
Segon  
Ordenar la publicació del present acord en el Diari Oficial de la Comunitat Valenciana.  
Contra el present acord les persones interessades podran interposar recurs contenciós administratiu en el termini de dos mesos, comptats a partir de l'endemà de la publicació d'este acord en el Diari Oficial de la Comunitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'ha disposat en l'article 10 i concordants de la Llei Reguladora de la Jurisdicció Contenciosa Administrativa. Tot això sense perjudici de la interposició del recurs potestatiu de reposició davant el Consell, en el termini d'un mes des de l'endemà de la publicació d'este acord en el Diari Oficial de la Comunitat Valenciana, d'acord amb el que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
València, 24 de juliol de 2009  
La consellera secretària del Consell, per substitució,  
PAULA SÁNCHEZ DE LEÓN GUARDIOLA